„Embargoul din est a mobilizat producătorii. Iată am fost informat că primele camioane cu mere timpurii și cu prune au plecat în România la Metro. Am avut discuții cu prietenii și să știți că avem prieteni foarte buni la Berlin, care ne-au ajutat să avem acces la conducerea Metro din Germania, iar prețul de achiziție este unul foarte bun. Negociem acum și cu alte lanțuri, rețele de magazine și germane, și franțuzești, și britanice, astfel încât pierderile vom fi mult mai mici”, a declarat Iurie Leancă joi seara la Moldova în Direct.

Recent, reprezentanţii rețelelor Carrefour, Lidl, Auchan, Kaufland, Selgros, Penny Market și Profi din România au anunţat că sunt dispue să achiziționeze fructe din Republica Moldova. Subiectul a fost discutat în cadrul unei vizite efectuate de mai mulți producători la București, delegația moldovenească, fiind condusă de viceministrul Agriculturii Vlad Loghin.

Delegația moldovenească a vizitat câteva supermarketuri pentru a studia procedurile de livrare, depozitare și comercializare a fructelor și legumelor proaspete, pe care le-au apreciat drept „mai puțin sofisticate” în comparație cu procesele similare în Europa Occidentală. Producătorii moldoveni au spus că sunt gata de a face faţă cerinţelor faţă de calitatea cerută în condiţiile unor preţuri competitive.